PJW กำไรไตรมาส 3 โต 93% เคาะปันผล 0.08 บ. XD 29 พ.ย.นี้
PJW กำไรไตรมาส 3 โต 93% แตะ 30 ลบ. หลังยอดขายฟื้นและยอดขายบรรจุภัณฑ์สำหรับนมและนมเปรี้ยวเพิ่มขึ้น- ค่าใช้จ่ายบริหารต่อยอดขายลดลง หนุนกำไรงวด 9 เดือน แตะ 120 ลบ. เล็งปันผล 0.08 บ. ขึ้น XD 29 พ.ย.นี้
15 พ.ย. 2564

บริษัท ปัญจวัฒนาพลาสติก จำกัด (มหาชน) หรือ PJW รายงานผลการดำเนินงานงวดไตรมาส 3 และงวด 9 เดือนแรก สิ้นสุด วันที่ 30 กันยายน 2564 ดังนี้

โดยบริษัทและบริษัทย่อยมีกำไรสุทธิสำหรับงวด 3 เดือน รวมเท่ากับ 30.91 ล้านบาท เพิ่มขึ้น 14.85 ล้านบาทเมื่อเทียบกับงวดเดียวกันของปีก่อน เนื่องจากบริษัทฯ มีรายได้รวมเพิ่มขึ้น 91.42 ล้านบาท คิดเป็นร้อยละ 13.80 เนื่องจากสถานการณ์โควิด-19 และมาตรการควบคุมการ แพร่ระบาดของรัฐบาลส่งผลกระทบต่ออุตสาหกรรมยานยนต์และบรรจุภัณฑ์น้ำมันหล่อลื่นในช่วงไตรมาส 2 – 3 ของปีก่อน ซึ่งในช่วงต้นปี 2564 นี้ยอดขายฟื้นตัวกลับมาอยู่ในระดับเกือบจะเป็นปกติแล้ว อย่างไรก็ดียอดขายส่วนงานบรรจุภัณฑ์สำหรับนมและนมเปรี้ยวเพิ่มขึ้นเนื่องจากมียอดขายของผลิตภัณฑ์ ใหม่ส่วนของธุรกิจในเมืองจีนยอดขายเพิ่มขึ้นกว่าร้อยละ 20
นอกจากนี้อัตรากำไรขั้นต้นรวม เท่ากับร้อยละ 17.80 เพิ่มขึ้นจากปีก่อนที่ร้อยละ 17.40 เพิ่มขึ้นเพียงเล็กน้อยเนื่องจาก ราคาเม็ดพลาสติกซึ่งเป็นวัตถุดิบหลักปรับตัวสูงขึ้นอย่างต่อเนื่องตั้งแต่ช่วงต้นปี 2564 อีกทั้งอัตรากำไรสุทธิรวม เท่ากับร้อยละ 4.10 เพิ่มขึ้นจากไตรมาสเดียวกันของปีก่อน จากอัตรากำไรสุทธิรวมที่ร้อยละ 2.40 เนื่องจากสัดส่วนค่าใช้จ่ายในการบริหารต่อยอดขายลดลงจากไตรมาสเดียวกันของปีก่อน
ทั้งนี้มีกำไรสุทธิสำหรับงวด 9 เดือน รวมเท่ากับ 119.96 ล้านบาท เพิ่มขึ้น 64.17 ล้านบาทเมื่อเทียบกับงวดเดียวกันของปีก่อน เนื่องจากรายได้รวมเพิ่มขึ้น 236.43 ล้านบาท คิดเป็นร้อยละ 11.44 เนื่องจากในไตรมาส 2 – 3 ของปีก่อนสถานการณ์โควิด-19 และมาตรการควบคุมการแพร่ระบาดของรัฐบาลส่งผลกระทบต่ออุตสาหกรรมยานยนต์และบรรจุภัณฑ์น้ำมันหล่อลื่นเป็นอย่างมาก ซึ่งในช่วงต้นปี 2564 นี้ยอดขายฟื้นตัวกลับมาอยู่ในระดับเกือบจะเป็นปกติแล้ว รวมถึงมียอดขายใหม่ของงานนิวโมเดล ในส่วนของยอดขายบรรจุภัณฑ์สำหรับนมและนมเปรี้ยวเพิ่มขึ้นเนื่องจากมียอดขายของ ผลิตภัณฑ์ใหม่ ในส่วนของธุรกิจในเมืองจีนยอดขายเพิ่มขึ้นร้อยละ 16
ส่วนอัตรากำไรสุทธิรวมเท่ากับร้อยละ 5.20 เพิ่มขึ้นจากไตรมาสเดียวกันของปีก่อน จากอัตรากำไรสุทธิรวมที่ร้อยละ 2.70 เนื่องจากสัดส่วนค่าใช้จ่ายในการบริหารต่อยอดขายลดลงจากไตรมาสเดียวกันของปีก่อน
นอกจากนี้บริษัทยังประกาศจ่ายปันผลจากงวดดำเนินงานวันที่ 1 ม.ค. 2564 ถึงวันที่ 30 ก.ย. 2564 เป็นเงินสด 0.08 บาทต่อหุ้น กำหนดขึ้นเครื่องหมาย XD วันที่ 29 พ.ย. 2564 และกำหนดจ่ายเงินปันผลวันที่ 9 ธ.ค. 2564
 
 